Uredba Komisije (ES) št. 908/2000

z dne 2. maja 2000

o določitvi podrobnih pravil za izračunavanje pomoči, ki jo države članice odobrijo organizacijam proizvajalcem v sektorju za ribištvo in ribogojstvo

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2792/1999 z dne 17. decembra 1999 o določitvi podrobnih pravil in pogojev v zvezi s strukturno pomočjo Skupnosti v sektorju za ribištvo [1], zlasti člena 15(4),

(1) ker člen 15(1) Uredbe (ES) št. 2792/1999 določa splošne pogoje za dodeljevanje in financiranje pomoči, ki jo dodeljujejo države članice organizacijam proizvajalcev, priznanim v skladu s členom 4, in kjer je ustrezno, posebno priznanim v skladu s členom 7a Uredbe Sveta (EGS) št. 3759/92 z dne 17. decembra 1992 o skupni ureditvi trga z ribiškimi proizvodi in proizvodi iz ribogojstva [2], kakor je bila nazadnje spremenjena z Uredbo (ES) št. 3318/94 [3];

(2) ker je treba za to, da bi zagotovili, da se taka pomoč dodeljuje in financira pod enakimi pogoji, določiti podrobna pravila za izračunavanje vrednosti proizvodnje, ki jo organizacije proizvajalcev dajo na trg, in upravnih stroškov takih organizacij; ker je treba take izračune opraviti na podlagi dokazilnih knjigovodskih dokumentov; ker je treba zato, ker je v nekaterih primerih take dokumente težko pridobiti, predvideti pavšalno metodo izračunavanja;

(3) ker mora biti glede na dejstvo, da ima v združenju organizacij proizvajalcev vsaka organizacija proizvajalcev pravico do pomoči za ustanovitev in poslovanje, pomoč, za katero zaprosi tako združenje, omejena na maksimalni skupni znesek;

(4) ker je treba določiti podrobna pravila, ki določajo stroške organizacije proizvajalcev v zvezi z izvajanjem načrta za izboljšanje kakovosti;

(5) ker je treba določiti podrobna pravila, ki bodo urejala povračilo prispevka Skupnosti za pomoč, ki so jo države članice odobrile pred 1. januarjem 2000, toda za katero povračilo ni bilo predmet odločbe Komisije pred tem datumom;

(6) ker so ukrepi, predvideni v tej uredbi, v skladu z mnenjem Upravljalnega odbora za ribištvo in ribogojstvo,

SPREJELA NASLEDNJO UREDBO:

Člen 1

Ta uredba določa podrobna pravila o dodeljevanju pomoči organizacijam proizvajalcev v ribištvu in ribogojstvu po členu 15(1)(a) in (b) Uredbe (ES) št. 2792/1999.

Člen 2

1. Člani, katerih proizvodnja se lahko upošteva pri uporabi člena 15(1)(a) Uredbe (ES) št. 2792/1999, so:

(a) proizvajalci, ki so bili člani organizacije, ko je bila ta priznana, in so ostali člani skozi vse leto, na katerega se nanaša prošnja za pomoč;

(b) proizvajalci, ki so se organizaciji pridružili potem, ko je bila priznana, in so bili člani zadnjih devet mesecev leta, na katerega se nanaša prošnja za pomoč.

2. Združenju organizacij proizvajalcev se lahko odobri pomoč na podlagi člena 15(1)(a) Uredbe (ES) št. 2792/1999 do največ 180000 EUR.

Člen 3

1. Za izračun pomoči, določene v členu 15(1)(a)(i) Uredbe (ES) št. 2792/1999, se vrednost proizvodnje, ki jo organizacija proizvajalcev da na trg, ugotovi na pavšalni osnovi za vsako leto, tako da se za vsak proizvod, ki ga pokriva organizacija, pomnoži:

(a) tehtano povprečje proizvodnje, izraženo v 100 kg neto, ki jo člani dajo na trg v treh koledarskih letih pred obdobjem, na katerega se nanaša prošnja za pomoč,

s

(b) tehtano povprečno proizvodno ceno, izračunano na 100 kg neto, ki jo ti proizvajalci dosežejo v istem obdobju.

2. Za izračun povprečne proizvodnje, navedene v odstavku 1(a), se proizvodnja, ki jo v vsakem izmed treh let, omenjenih v tem odstavku, dajo na trg člani, določi:

(a) na podlagi razpoložljivih dokazilnih trgovskih in knjigovodskih dokumentov,

ali, če ti ne obstajajo,

(b) s pomočjo pavšalne ocene, ki jo opravijo pristojni organi na podlagi parametrov, ki so bili določeni vnaprej na podlagi vrste zadevne proizvodnje.

3. Za izračun povprečne cene, navedene v odstavku 1(b), povprečno ceno, ki jo dosežejo proizvajalci v vsakem izmed zgoraj omenjenih treh let, določijo pristojne službe države članice:

(a) na podlagi razpoložljivih dokazilnih trgovskih in knjigovodskih dokumentov,

ali, če ti ne obstajajo,

(b) z izračunom povprečne letne cene za vsak izdelek na glavnem trgu področja dejavnosti zadevne organizacije proizvajalcev.

Člen 4

1. Upravni stroški v smislu člena 15(1)(a)(ii) Uredbe (ES) št. 2792/1999 so izdatki, ki jih je organizacija proizvajalcev dejansko plačala za svojo ustanovitev in poslovanje in spadajo v naslednje rubrike:

(a) izdatki v zvezi s pripravami za ustanovitev organizacije in oblikovanjem ali spremembo njenega ustanovitvenega akta in njenega statuta;

(b) izdatki za preverjanje skladnosti s predpisi, navedenimi v členu 4(1) Uredbe (EGS) št. 3759/92;

(c) izdatki za osebje (plače, stroški usposabljanja, stroški socialnega zavarovanja in stroški za službena potovanja) in prispevki za tehnične storitve in svetovanja;

(d) izdatki za korespondenco in telekomunikacije;

(e) izdatki za pisarniško opremo in amortizacijo ali izdatki za najem take opreme;

(f) izdatki za sredstva prevoza, ki so na voljo osebju organizacije;

(g) najemnina ali, v primeru nakupa, dejansko plačani stroški obresti in drugi izdatki in stroški za uporabo prostorov, ki služijo za upravne namene organizacije proizvajalcev;

(h) izdatki za zavarovanje v zvezi s prevozom osebja in upravnimi zgradbami in njihovo opremo.

2. Organizacija proizvajalcev lahko te stroške razporedi na več let, za katere je odobrena pomoč.

3. Znesek upravnih stroškov, kot je opredeljen v odstavku 1, mora biti ugotovljen na podlagi dokazilnih trgovskih in knjigovodskih dokumentov.

Člen 5

1. Stroški, navedeni v členu 15(1)(b) Uredbe (ES) št. 2792/1999, so izdatki, ki jih organizacija proizvajalcev dejansko plača za oblikovanje in izvajanje načrta za izboljšanje kakovosti, odobrenega na podlagi člena 7a Uredbe (EGS) št. 3759/92, in spadajo v naslednje rubrike:

(a) izdatki v zvezi s predhodnimi študijami, sestavitvijo in spremembami načrta;

(b) izdatki, navedeni v členu 4(1)(c), (d) in (e) te uredbe;

(c) izdatki za seznanjanje delavcev s tehničnimi sredstvi in znanjem za izboljšanje kakovosti;

(d) izdatki za uvedbo in uresničevanje sistema za preverjanje skladnosti z ukrepi, ki jih je sprejela organizacija za uresničevanje načrta za izboljšanje kakovosti.

2. Organizacija proizvajalcev lahko te stroške razporedi na več let, za katere je odobrena pomoč.

3. Znesek upravnih stroškov, kot je opredeljen v odstavku 1, mora biti ugotovljen na podlagi dokazilnih trgovskih in knjigovodskih dokumentov, ki jasno kažejo, da se izdatki nanašajo na izvajanje načrta.

Člen 6

S 1. januarjem 2000 prenehajo veljati:

- Uredbe (EGS) št. 1452/83 [4], (EGS) št. 671/84 [5] in (ES) št. 2374/96 [6],

- druga alinea člena 1 in členov 6 in 7 Uredbe (ES) št. 2636/95 [7].

Vendar pa se preklicane določbe še vedno uporabljajo za pomoč, za odobritev katere so se države članice odločile pred 1. januarjem 2000 na podlagi členov 7 in 7b Uredbe (EGS) št. 3759/92.

V primeru pomoči, navedene v drugem odstavku tega člena, kadar prošnja za izplačilo prispevka Skupnosti ni bila predmet odločbe Komisije pred 1. januarjem 2000, se nadomestilo opravi v okviru načrtovanja Strukturnih skladov za zadevno državo članico za obdobje od leta 2000 do leta 2006.

Člen 7

Ta uredba začne veljati na dan objave v Uradnem listu Evropskih skupnosti.

Uporablja se od 1. januarja 2001.

Ta uredba je v celoti zavezujoča in se neposredno uporablja v vseh državah članicah.

V Bruslju, 2. maja 2000

Za Komisijo

Franz Fischler

Član Komisije

[1] UL L 337, 30.12.1999, str. 10.

[2] UL L 388, 31.12.1992, str. 1.

[3] UL L 350, 31.12.1994, str. 15.

[4] UL L 149, 7.6.1983, str. 5.

[5] UL L 73, 16.3.1984, str. 28.

[6] UL L 325, 14.12.1996, str. 1.

[7] UL L 271, 14.11.1995, str. 8.

--------------------------------------------------